秋日吟二首呈諸友時在合肥作  其一
作者：彭汝礪
朝代：宋

paragraphs: 綠髮猶年少，衰顔苦病多。
陰寒傷物色，淫雨蠹天和。
盃酒開寥落，靈蓍問轗軻。
凋疏頭鬢亂，欹側齒音訛。
苒苒時難得，紛紛日易蹉。
荆蒿太狼藉，圭角未消磨。
廢棄今如此，云爲竟若何。
嗟傷仁者遠，幸望故人過。
臘意生幽徑，春心漾綠波。
幾時樽俎共，爛醉聽清歌。